ედიტ ბულვერ-ლიტონი (ლიტონის გრაფინია)

ედიტ ბულვერ-ლიტონი, ლიტონის გრაფინია, (დ. 15 სექტემბერი, 1841 — გ. 17 სექტემბერი, 1936) — ბრიტანელი არისტოკრატი. რობერტ ბულვერ-ლიტონის, ლიტონის პირველი ერლის, ინდოეთის გენერალ-გუბერნატორის ცოლი. მეუღლის გარდაცვალების შემდეგ იყო დედოფალ ვიქტორიას სამეფო კარის წარმომადგენელი. მისი ერთ-ერთი ქალიშვილი სუფრაჟისტი კონსტანცა ბულვერ-ლიტონი გახლდათ. 
 ცხოვრება  
ედიტ ვილერსი 1841 წლის 15 სექტემბერს, არისტოკრატ ვილერსების ოჯახში დაიბადა. იყო ედვარდ ერნესტ ვილერსისა (1806—1843) და ელიზაბეტ შარლოტა ლიდლის ქალიშვილი. იყო ჯორჯ ვილერსის შვილიშვილიWashbrook, D.  (2008, January 03). Lytton, Edward Robert Bulwer-, first earl of Lytton [pseud. Owen Meredith] (1831–1891), viceroy of India and poet. Oxford Dictionary of National Biography. Retrieved 6 Mar. 2020. Subscription or UK public library membership required. და ჯორჯ ვილერსის, კლარენდონის მეოთხე ერლის დისშვილი. მისი პრერაფაელიტური სტილის პორტრეტი, როდესაც გოგონა 21 წლის იყო, ჯორჯ ფრედერიკ უოტსმა შეასრულა.

იმ დროისთვის ის ოჯახის ერთადერთი გაუთხოვარი ქალიშვილი იყო, რადგან მისი ტყუპისცალი და, ელიზაბეთი, ჰენრი ლოხზე, ლოხის პირველ ბარონზე, 1862 წელს დაქორწინებულიყო. იგი გაწვრთნილი იყო ცეკვაში, მუსიკასა და ხელოვნებაში, მაგრამ არასდროს არ მიეღო სტრუქტურირებული განათლება. 

ვილერსმა რობერტ ბულვერ-ლიტონზე (მოგვიანებით ლიტონის პირველი გრაფზე), 1864 წლის 4 ოქტომბერს იქორწინა. მან თავის ახალ ქმარს წელიწადში 6000 ფუნტიანი შემოსავალი შესძინა. რობერტი, დამწყები დიპლომატი, შედარებით ღარიბი იყო ბრიტანული უმაღლესი კლასის წარმომადგენლისთვის, თუმცა მისი მამა, ედვარდ ბულვერ-ლიტონი, ცნობილი მწერალი გახლდათ, რომელიც 1866 წელს პერიც კი გახდა. მამა შვილს მეტად აკონტროლებდა, და არჩევანი, რომ ყმაწვილი დიპლომატი გამხდარიყო, მასვე ეკუთვნოდა. მან ადრე რობერტისა და სხვა გოგონას შეუღლებას ხელი შეუშალა, და არც ედიტის რძლობა არ მოსწონებია. პირველი წლის განმავლობაში ახალი ოჯახის წევრთან საუბარზე უარი თქვა, მაგრამ დროთა განმავლობაში, საბოლოოდ, გული მოულბა. 

ედიტი ქმარს, ამ უკანასკნელის დიპლომატიური კარიერის განმავლობაში, მუდამ თან ახლდა. ამის გამო, მათი ზოგიერთი შვილი უცხოეთში დაიბადა.

წყვილს შვიდი შვილი შეეძინა: 
 ედვარდ როულენდ ჯონ ბულვერ-ლიტონი (1865–1871) 
 ლედი ელიზაბეტ ედიტ „ბეტი“ ბულვერ-ლიტონი(დ. 1867 წლის 12 ივნისი – გ. 1942 წლის 28 მარტი), დაქორწინდა ჯერალდ ბალფურზე, ბალფურის მეორე გრაფზე. 
 ლედი კონსტანცა ჯორჯინა ბულვერ-ლიტონი (1869–1923), დაიბადა ვენაში, ბრიტანელი სუფრაჟისტი და ქალთა უფლებების აქტივისტი. 
 ჰენრი მერედიტ ედვარდ ბულვერ-ლიტონი (1872-1874) 
 ლედი ემილი ბულვერ-ლიტონი (1874–1964), რომელიც დაქორწინდა არქიტექტორ ედვინ ლუტიენსზე. 
 ვიქტორ ბულვერ-ლიტონი, ლიტონის მეორე ერლი, (1876–1947)
 ნევილ ბულვერ-ლიტონი, ლიტონის მესამე ერლი (1879 წლის 6 თებერვალი – 1951 წლის 9 თებერვალი); 

 ინდოეთის გენერალ-გუბერნატორის მეუღლე 
მისი ქმარი ინდოეთის გენერალ-გუბერნატორის თანამდებობაზე 1876-1880 წლებში მსახურობდა. ამრიგად, ედიტი გენერალ-გუბერნატორის მეუღლე (ვიცერინი) გახლდათ.Vicereine, Definition by OxfordDictionaries, Retrieved 3 November 2015 1876 ​​წელს მან შიმლაში ვაჟი, ვიქტორი, გააჩინა. ის მისი ვაჟებიდან მესამე იყო, მაგრამ უფროსები - ედვარდი და ჰენრი ჩვილობაში, 1871 და 1874 წლებში დაღუპულიყვნენ.  ვიქტორი და ედიტის ნაბოლარა ნევილი, რომელიც 1879 წელს დაიბადა, ერლდომის მომავალი მემკვიდრეები გახდებოდნენ.

1877 წლის დელი დურბარი ამ წლის 1 იანვარს გაიმართა, რათა დედოფალი ვიქტორია ინდოეთის ოფიციალურ დედოფლად გამოცხადებულიყო. 1878 წელს, ედიტმა, როგორც გენერალ-გუბერნატორის მეუღლემ, ინდოეთის გვირგვინის იმპერიული ორდენის ჯილდო მიიღო. ედიტი ასევე დაჯილდოვდა საპატიო ლედის წოდებით, ვიქტორიასა და ალბერტის სამეფო ორდენით. ედიტმა და მისმა ქალიშვილებმა ინდოეთის სამეფო კარს ახალი ელფერი შესძინეს, სამოსი პარიზიდან შეუკვეთეს, ხოლო ქალთა განათლებას მხარი დაუჭირეს. ედიტის ქალიშვილმა ემილიმ, ოჯახის ინგლისში დაბრუნების შემდეგ, ინდური კულტურის მიმართ ინტერესი შეინარჩუნა და თეოსოფი გახდა. როდესაც ედიტის ქმარი, 1880 წელს, თანამდებობიდან გადადგა, ბენჯამინ დიზრაელიმ იგი ერლის ტიტულით დააჯილდოვა. 

 პარიზი  
ედიტის ქმარი, მიუხედავად იმისა, რომ გულის დაავადებები აწუხებდა, 1887 წელს, საფრანგეთის ბრიტანეთიდან წარგზავნილი ელჩი გახდა. როგორც ჩანს, მან პარიზში ცხოვრებისას იქაურებზე კარგი შთაბეჭდილება მოახდინა, რადგან როდესაც ის მოულოდნელად, 1891 წელს გარდაიცვალა, საფრანგეთისათვის უჩვეულოდ მდიდრული პანაშვიდი გადაუხადეს. გასვენებას ესწრებოდნენ სახელმწიფო მინისტრები და სახელმწიფოს მიერ შეკრებილი 3500 ჯარისკაცი. მისი ცხედარი, რკინიგზით, ინგლისში გადაასვენეს.Obituaries of Lord Lytton, Lucille Project, Retrieved 3 November 2015

სამეფო კარზე

ამ ყველაფრის შემდეგ, ედიტს შემოსავალი მოაკლდა. 1895 წელს იგი დედოფალ ვიქტორიას ფრეილინა გახდა, და დაიკავა ის თანამდებობა, რომელსაც წარსულში როქსბურგის ჰერცოგინია სუსანას ეჭირა. ის ამ ადგილს პირადად დედოფლის მოთხოვნით ინარჩუნებდა, წელიწადში 300 ფუნტს იღებდა, და ვალდებულებებს რვა სხვა არისტოკრატ ქალბატონთან ერთად ასრულებდა. 1897 წელს, 2 ივლისს, ის იყო ერთ-ერთი სტუმარი დევონშირის ჰერცოგინიას ბრილიანტის საიუბილეო მასკარადზე.

როდესაც ვიქტორია გარდაიცვალა, ედიტი მის ცხედართან ერთად, ლონდონიდან ვინძორში გაემგზავრა.Votes for Women  By June Purvis, Sandra Stanley Holton შემდეგ მას დედოფალ ალექსანდრას მსახურის თანამდებობა 1905 წლამდე, პენსიაზე გასვლამდე ეჭირა.

 პენსიაზე გასვლა 
პენსიაზე გასვლის შემდეგ 30 წელზე მეტი დროის განმავლობაში, ცხოვრობდა ჰოუმვუდში, საოჯახო მამულში, ჰერტფორდშირში, ნებუორთში.Jenkins (2015), pp. 195–6. 
ლიტერატურა

რესურსები ინტერნეტში

სქოლიო

კატეგორია:გარდაცვლილი 17 სექტემბერი
კატეგორია:დაბადებული 15 სექტემბერი
კატეგორია:დაბადებული 1841
კატეგორია:გარდაცვლილი 1936
კატეგორია:XX საუკუნის ინგლისელი ქალები
კატეგორია:XIX საუკუნის ინგლისელი ქალები
კატეგორია:ლონდონში დაბადებულები